Slovensko ukrýva mnoho miest, ktoré pôsobia ako z rozprávky a nenájdete ich inde na svete. Od horských plies, končiarov, cez starobylé mestá až po malebné dedinky – tu je výber 20 lokalít, ktoré vás očaria a kam sa určite oplatí vybrať na výlet. Ktoré z týchto miest by ste navštívili ako prvé?
1. Štrbské pleso
Štrbské pleso je jedným z najznámejších miest vo Vysokých Tatrách. Toto vysokohorské jazero s nádhernou scenériou a upravenými chodníkmi ponúka relax aj aktívne vyžitie. V zime je rajom pre lyžiarov i bežkárov, v lete pre turistov a fotografov. Doprajte si okružnú túru, alebo beh po jeho brehu. Zo Štrbského plesa môžete absolvovať viacero ľahších, či ťažších výletov. Populárne sú výlety napr. k vodopádu Skok, či na Popradské pleso.
- GPS: 49.12276, 20.05812
2. Jánošíkove diery
Jánošíkove diery sú sústava tiesňav v Malej Fatre, ktoré sú známe svojimi rebríkmi, mostíkmi a zurčiacimi potokmi. Turistika tu je skutočným zážitkom, najmä pre milovníkov dobrodružstva. Miesto má neopakovateľnú atmosféru v každom ročnom období, špeciálne na jeseň, alebo keď udrú mrazy a vodopády zamrznú. Ak by ste sem šli počas letnej sezóny, myslite na skorý nástup, keďže sa tu v tom období tvoria doslova zápchy.
- GPS: 49.250362, 19.073226
3. Banská Štiavnica
Romantické historické banské mesto obklopené kopcami a tajchami očarí každého návštevníka. Historické centrum je zapísané v UNESCO a ukrýva množstvo múzeí, kaviarní a zákutí, ktoré dýchajú históriou. Keď už sa sem vyberiete, nevynechajte návštevu autentických banských tajchov, či tajuplných štôlní. V okolitej prírode sa môžete výborne povoziť na horskom bicykli, či e-bajku. Spojíte tak aktívny relax s príjemným oddychom. Vystúpiť môžete i na neďaleké Sitno.
- GPS: 48.45750, 18.89769
4. Zelené pleso
Zelené pleso patrí medzi najmalebnejšie plesá vo Vysokých Tatrách. Povráva sa, že doň z Jastrabej veže spadol zelený drahokam – karbunkul. Obklopené skalnými stenami toto pleso vytvára scenériu ako z pohľadnice. Turistické trasy k nemu sú síce dlhšie, no výhľady sú odmenou každému návštevníkovi. Potešíme Vás azda aj faktom, že priamo pri Zelenom plesa sa nachádza celoročne otvorená vysokohorská chata.
- GPS: 49.209476, 20.220273
5. Čičmany
Táto rázovitá obec v Rajeckej doline je známa svojimi autentickými drevenicami s bielymi geometrickými ornamentmi. Je to unikátny príklad ľudovej architektúry, ktorý nemá obdobu v celej Európe. V zime aj v lete má dedina neopakovateľné čaro.
- GPS: 48.95616, 18.51686
6. Slovenský raj
Národný park Slovenský raj ponúka adrenalínové prechody tiesňavami plnými čarovných vodopádov po miestami exponovaných rebríkoch a stúpačkách Medzi najznámejšie rokliny patrí Suchá Belá, Piecky, alebo ferrata Horskej služby Kyseľ. Každý výstup je odmenený pohľadom na panenskú prírodu a scenérie, ktoré inde nenájdete.
- GPS: 48.91607, 20.36719
7. Spišský hrad
Tento monumentálny hradný komplex patrí medzi najväčšie v strednej Európe. Spišský hrad postavený na vápencovom kopci pri Spišskom Podhradí a poskytuje ďaleké výhľady. Hrad dýcha stredovekou atmosférou a je ideálny na výlet s celou rodinou. V letnej sezóne sa tu však pripravte na masový záujem turistov.
- GPS: 48.99939, 20.76772
8. Dunajec a plte
Plavba na pltiach po rieke Dunajec cez Pieninský národný park je jedinečný zážitok. Skalnaté bralá, tiché lesy a tradičné goralské oblečenie sprievodcov vytvárajú dojem návratu v čase. Môžete si však požičať i raft, ak si trúfate na splav. Je to ideálna aktivita na horúce leto, ktoré je v horstve Pienin predsa len omnoho znesiteľnejšie. Odporúčame i výstup na Tri Koruny v Poľsku, z ktorých je perfektný kruhový výhľad na ruinu Červeného kláštora a šíre okolie.
- GPS: 49.39422, 20.41030
9. Súľovské skaly
Súľovské skaly sú labyrintom skalných veží, brán a vežičiek, ktoré pripomínajú rozprávkové a miestami až bizarné skalné scenérie. Turistické chodníky ponúkajú výhľady aj rozsiahlu možnosť skalolezenia. Mnohí ich považujú za slovenské Dolomity. Keď už budete prechádzať týmito skalami, oplatí sa nevynechať ruinu Súľovského hradu, či pozrieť si fotogenický skalný útvar Gotickú bránu.
- GPS: 49.17093, 18.58037
10. Oravský hrad
Jeden z najkrajších hradov na Slovensku sa priam dotýka neba nad riekou Orava. Vďaka svojej polohe a architektúre Oravský hrad sa často objavuje vo filmoch. Hrad ponúka zaujímavé expozície aj strašidelnú nočnú prehliadku. Okrem toho sa nachádza v atraktívnom oravskom regióne.
- GPS: 49.261983, 19.358667
11. Tokajská oblasť
Tokaj je regiónom vína a pokoja na pomedzí Slovenska a Maďarska. Rozprestierajú sa tu vinohrady, tufové pivnice a malé dedinky. Miesto je ideálne na degustáciu a relax ďaleko od ruchu miest. Keď sa sem vyberiete, doprajte si výhľady z rozhľadne Tokaj.
- GPS: 48.44332, 21.69105
12. Liptovská Mara
Jedna z najväčších a najvýznamnejších vodných nádrží na Slovensku ponúka bohaté možnosti rekreácie – člnkovanie, paddleboarding, kúpanie, rybárčenie, ale aj aj jazdu cyklotrasami v okolí. Výhľady na Nízke i Vysoké Tatry dodávajú miestu výnimočnú atmosféru.
- GPS: 49.10298, 19.52374
13. Devínska Kobyla a Sandberg
Devínska Kobyla je jeden z najpopulárnejších vrchov Malých Karpát a najvyšší vrch Bratislavy ponúka panoramatické výhľady na sútok Dunaja a Moravy z originálne koncipovanej rozhľadne situovanej v areáli bývalej raketovej základne z čias Železnej opony. Jej svahy sú rajom pre nenáročnú turistiku, beh a horskú cyklistiku. Jednou z prírodne najhodnotnejších oblastí Devínskej Kobyly je pieskovcová hora Sandberg, známa ako paleontologické nálezisko s pieskovcovými stenami a zaujímavou flórou.
- GPS: 48.20074, 16.97461
14. Veľký Rozsutec
Tento vrch v Malej Fatre je často označovaný za najkrajší na Slovensku. Trasa na vrchol Veľkého Rozstuca vedie cez tiesňavy Jánošíkových dier, alebo cez pohľadné horské lúky. Odmenou sú dychberúce, kruhové výhľady na okolitú krajinu. Ak máte dostatok kondície a skúseností spojte jeho návštevu s výstupom na susedný Malý Rozsutec, známy exponovaným chodníčkom vedúcim po reťaziach.
- GPS: 49.231513, 19.098583
15. Múzeum kysuckej dediny vo Vychylovke
Skanzen vo Vychylovke, nachádzajúci sa v malebnom prostredí Kysúc pri obci Nová Bystrica, je súčasťou Kysuckého múzea a patrí medzi najkrajšie múzeá v prírode na Slovensku. Návštevníci tu môžu obdivovať tradičnú ľudovú architektúru, drevenice, kaplnku, školu a rôzne ďalšie budovy, ktoré sem boli premiestnené z rôznych kútov Kysúc. Unikátnou atrakciou je historická úvraťová lesná železnica, po ktorej sa dá odviezť originálnym parným vlakom. Skanzen ponúka autentický pohľad na život našich predkov a je obľúbeným cieľom výletov pre rodiny aj školské skupiny.
- GPS: 49.383623, 19.098358
16. Termálny prameň Kalameny
Prírodný termálny prameň Kalameny je dostupný zdarma a celoročne. Voda má teplotu okolo 33 °C a nachádza sa uprostred lúk pod Veľkým Chočom a Liptovským hradom. Miesto je obľúbené medzi domácimi, ba dokonca aj zahraničnými turistami. Miesto je tiež vhodným východiskovým bodom na túru na neďaleký Liptovský hrad.
- GPS: 49.133314, 19.419555
17. Muránska planina
Rozsiahla náhorná plošina na juh od Nízkych Tatier ponúka divokú prírodu, pasúce sa kone muránskeho typu tzv. huculov a množstvo autentických turistických a cykloturistických chodníkov. Je to tiché a menej známe miesto s neopakovateľnou atmosférou rozsiahlych horských lúk, obklopených hlbokými zmiešanými lesmi. Nad Muránskou planinou sa vo výšinách týči Muránsky hrad.
- GPS: 48.76356, 20.02990
18. Haluzická tiesňava
Malebná Haluzická tiesňava sa ukrýva na okraji obce Haluzice pri Novom Meste nad Váhom. Nad ňou sa týčia ruiny románskeho kostolíka, ktoré dotvárajú idylický ráz tejto lokality. Nevynechajte ani rozhľadňu Hájnica, z ktorej sú pekné výhľady na Veľkú Javorinu a okolitý kopaničiarsky kraj.
- GPS: 48.821559, 17.870497
19. Bukovské vrchy – Poloniny
Tajuplné pohorie na severovýchode Slovenska s rozsiahlymi pralesmi ponúka nádhernú prírodu listnatých lesov v spojení s krásnou nočnou oblohou bez svetelného smogu, ktorú už inde takmer nenájdete. Aj preto je cieľom tých, ktorí radi pozorujú hviezdne nebo. Odporúčame navštíviť vrchol Kremenec, ktorý je najvýchodnejším bodom Slovenska a zároveň tu hraničia 3 štáty – Slovensko, Poľsko a Ukrajina.
- GPS: 49.08792, 22.56506
20. Betliar
Andrášiovský kaštieľ v Betliari z 18. storočia patrí k najlepšie zachovaným a najhodnotnejším pamiatkam Slovenska. Jeho výrazným bonusom je bohaté múzeum v jeho interiéri, ktorému dominuje jedinečná knižnica i autentické artefakty z ďalekých ciest jeho majiteľov. Na hodnote a kráse kaštieľu pridáva okolitý park, ktorý ho právom zaraďuje medzi najkrajšie miesta, ktoré môžete na Slovensku vidieť.
- GPS: 48.70630, 20.51036